কল আছে জল নেই! মিড ডে মিল রান্নায় ভরসা পুকুর

ওয়েব ডেস্ক: কল্যাণপুর পঞ্চায়েতের চাকারবেড়িয়া মাধ্যমিক শিক্ষা কেন্দ্রে পানীয় জলের কল দীর্ঘদিন ধরে অকেজো অবস্থায় পড়ে। অভিযোগ, মিড-ডে মিল (Mid-Day Meal) রান্নার জন্য পুকুরের জল (Pond Water) ব্যবহার করা হচ্ছে। রান্নার বাসনপত্র থেকে শুরু করে ছাত্রছাত্রীদের থালা ধোয়াও চলছে ওই জলেই। এর ফলে দুর্ঘটনার আশঙ্কাও বাড়ছে।

স্কুলের সামনেই রয়েছে বড় পুকুর , আর সেই জলই এখন পড়ুয়াদের ‘ভরসা’। ছাত্রছাত্রীরা খাবার খাওয়ার পর থালা ধুতে পুকুরে লাইন দিচ্ছে। ইতিমধ্যেই এক ছাত্রী জলে পড়ে ডুবে যাওয়ার উপক্রম হয়েছিল। তবে রান্না করতে আসা রাঁধুনি তৎপরতায় তাকে বাঁচানো সম্ভব হয়েছে।

আরও পড়ুন: কসবা কাণ্ডে গ্রেফতার আরও এক লোন এজেন্ট

বিপদের এখানেই শেষ নয়। ছাত্রছাত্রীদের রাস্তা পার করে বাইরে থেকে পানীয় জল আনতে হচ্ছে। এমনকি স্কুলের বাথরুমেও জলের ব্যবস্থা নেই। স্কুল কর্তৃপক্ষ একাধিকবার কল মেরামতির চেষ্টা করলেও সমস্যার সমাধান মেলেনি। হাজার ফুটের টিউবওয়েলের দাবি জানানো হলেও প্রশাসনের কোনও পদক্ষেপ দেখা যায়নি।

এ বিষয়ে ব্লকের মাধ্যমিক শিক্ষা কেন্দ্রের এডুকেশন অফিসার রাখি ভাণ্ডারি কোনও মন্তব্য করতে চাননি। প্রধান শিক্ষক কলের অকেজো থাকার বিষয়টি স্বীকার করলেও পুকুরের জলে রান্নার অভিযোগ অস্বীকার করেছেন। তাঁর দাবি, “সামনের প্রাথমিক স্কুল থেকে কলের জল এনে রান্না হচ্ছে।”

স্কুলটিতে ছাত্রছাত্রীর সংখ্যা ৯৩ জন এবং মাত্র ৪ জন শিক্ষক রয়েছেন। অ্যাসবেস্টাসের ছাউনির ঘরে চলছে ক্লাস । গরম পড়তেই সমস্যার পরিমাণ আরও বাড়ছে। পড়ুয়ারা জানাচ্ছে, তাদের অনেক সময় বাড়ি থেকে জলের বোতল আনতে হয় বা বড় রাস্তায় গিয়ে জল সংগ্রহ করতে হয়। অস্বাস্থ্যকর পরিবেশ এবং পানীয় জলের অভাব নিয়ে উদ্বিগ্ন অভিভাবকরাও।